b'\n_START_ARTICLE_\nSegona batalla d\'El Alamein\n_START_SECTION_\nEl pla aliat\n_START_PARAGRAPH_\nAmb l\'Operaci\xc3\xb3 Peu Lleuger, Montgomery esperava obrir dos corredors enmig dels camps de mines de l\'Eix al nord. Un corredor transcorria cap al sud-oest a trav\xc3\xa9s del sector de la Divisi\xc3\xb3 Neozelandesa cap al centre del Pas de Miteirya, mentre que la segona avan\xc3\xa7ava cap a l\'oest, passant a 3 km al nord de l\'extrem occidental del Pas de Miteirya i estenent-se pels sectors de les divisions 9a Australiana i 51a (Highland). Els blindats hi passarien despr\xc3\xa9s i derrotarien els blindats alemanys. A m\xc3\xa9s, diversos atacs de diversi\xc3\xb3 al Pas de Ruweisat al centre i tamb\xc3\xa9 al sud de la l\xc3\xadnia mantindria ocupades la resta de tropes de l\'Eix, impedint-los dirigir-se cap al nord. Montgomery esperava una batalla de 12 dies en 3 etapes: el trencament, el combat de gossos i la ruptura definitiva de l\'enemic._NEWLINE_Per a la primera nit de l\'ofensiva, Montgomery planejava que les 4 divisions d\'infanteria del XXX Cos del tinent general Oliver Leese avancessin 25 km cap a un objectiu anomenat L\xc3\xadnia Oxalic, superant les defenses d\'avan\xc3\xa7ada de l\'Eix. Mentrestant, els enginyers netejarien i marcarien dos passos enmig dels camps de mines, a trav\xc3\xa9s dels quals avan\xc3\xa7arien les unitats del X Cos del tinent general Herbert Lumsden avan\xc3\xa7aria fins a la L\xc3\xadnia Pierson, a l\'oest de les posicions d\'infanteria, on haurien de consolidar la seva posici\xc3\xb3, bloquejant qualsevol interfer\xc3\xa8ncia blindada en la batalla d\'infanteria. Llavors, avan\xc3\xa7arien cap a l\'\xc3\xa0rea Akinflint, a les profunditats de les defenses de l\'Eix, i es dirigirien a Rahman per atraure els blindats enemics._NEWLINE_El detector de mines polon\xc3\xa8s dissenyat a Esc\xc3\xb2cia el 1941 per l\'enginyer i oficial de senyals polon\xc3\xa8s, tinent J\xc3\xb3zef Kosacki, seria usat per primera vegada en acci\xc3\xb3. 500 d\'ells van ser lliurats al 8\xc3\xa8 Ex\xc3\xa8rcit. Doblaven la velocitat a la qual es podia netejar els camps de mines, a una velocitat de 100 a 200 metres per hora._NEWLINE_Les tropes de la Commonwealth van portar a terme diverses accions de diversi\xc3\xb3 durant els mesos previs a la batalla per confondre el comandament de l\'Eix, no nom\xc3\xa9s sobre l\'objectiu de la imminent batalla, sin\xc3\xb3 per quan aquesta tindria lloc. Aquesta operaci\xc3\xb3 va ser batejada com Operaci\xc3\xb3 Bertram. Al setembre, van usar molt material de rebuig sota xarxes de camuflatge al sector nord, fent que semblessin caixes de munici\xc3\xb3 o racions de menjar. L\'Eix, l\xc3\xb2gicament, se\'n va adonar, per\xc3\xb2 com que no hi havia cap mena acci\xc3\xb3 ofensiva immediata i les caixes no canviaven d\'aparen\xc3\xa7a en molt de temps, van ser finalment ignorades. Aix\xc3\xb2 va permetre al 8\xc3\xa8 Ex\xc3\xa8rcit construir punts de subministrament a la zona d\'avan\xc3\xa7ada sense ser descoberts per l\'Eix, substituint el material de rebuig per munici\xc3\xb3, combustible o racions. Mentrestant, es constru\xc3\xad un oleoducte fals, amb l\'esperan\xc3\xa7a que fer creure a l\'Eix que l\'atac seria molt m\xc3\xa9s tard del que va ser realment, i molt m\xc3\xa9s al sud. Per augmentar la il\xc2\xb7lusi\xc3\xb3, es constru\xc3\xafren tancs de mentida posant peces de fusta sobre jeeps i enviant-los al sud. En una finta invertida, els tancs que haurien de combatre al nord van ser disfressats com a camions de subministrament posant-los superestructures de fusta al damunt.\n_START_SECTION_\nEl pla de l\'Eix\n_START_PARAGRAPH_\nAmb el frac\xc3\xa0s de la seva ofensiva a Alam el Halfa, les forces de l\'Eix havien quedat seriosament minvades. Els ex\xc3\xa8rcits alemany i itali\xc3\xa0 estaven sobrecarregats i exhauts i havien d\'aprofitar els subministraments i l\'equipament aliat capturat. Malgrat els \xc3\xa8xits de Rommel, la situaci\xc3\xb3 s\'havia girat r\xc3\xa0pidament contra ell, i no se li enviarien grans refor\xc3\xa7os. Per l\'altre costat, les tropes de la Commonwealth brit\xc3\xa0nica estaven rebent homes i material del Regne Unit, l\'\xc3\x8dndia, Austr\xc3\xa0lia i Nova Zelanda, aix\xc3\xad com camions i tancs Sherman des dels Estats Units. Rommel seguia demanant equipament, subministraments i combustible, per\xc3\xb2 el focus principal de la m\xc3\xa0quina de guerra alemanya estava al Front Oriental i es destinaven molt pocs recursos al nord d\'\xc3\x80frica._NEWLINE_A m\xc3\xa9s, Rommel estava malalt. A inicis de setembre es van fer els preparatius perqu\xc3\xa8 torn\xc3\xa9s a Alemanya en una baixa per malaltia i que el General der Panzertruppe Georg Stumme pass\xc3\xa9s del front de R\xc3\xbassia i prengu\xc3\xa9s el seu lloc. Abans de marxar a Alemanya el 23 de setembre, Rommel organitz\xc3\xa0 la defensa planejada i va escriure una llarga descripci\xc3\xb3 de la situaci\xc3\xb3 per al OKW, de nou assenyalant les necessitats del Panzerarmee._NEWLINE_Rommel sabia que les tropes de la Commonwealth serien ben aviat prou fortes per llan\xc3\xa7ar una ofensiva contra les seves forces. La seva \xc3\xbanica esperan\xc3\xa7a descansava en qu\xc3\xa8 les tropes alemanyes que estaven lluitant a Stalingrad derrotessin ben aviat als sovi\xc3\xa8tics i poguessin avan\xc3\xa7ar a trav\xc3\xa9s del Trans-Caucas i amenacessin P\xc3\xa8rsia i l\'Orient Mitj\xc3\xa0. Aix\xc3\xb2 faria que un gran nombre de soldats brit\xc3\xa0nics haguessin d\'abandonar el front egipci per refor\xc3\xa7ar les tropes brit\xc3\xa0niques a P\xc3\xa8rsia i aix\xc3\xad es retard\xc3\xa9s qualsevol ofensiva contra el seu ex\xc3\xa8rcit. Gr\xc3\xa0cies a aquest retard, Rommel esperava conv\xc3\xa8ncer l\'OKW que reforc\xc3\xa9s les seves forces per poder enlla\xc3\xa7ar el Panzerarmee Afrika amb les unitats alemanyes que avancessin pel sud de R\xc3\xbassia, aconseguint finalment derrotar els ex\xc3\xa8rcits brit\xc3\xa0nics al nord d\'\xc3\x80frica i a l\'orient mitj\xc3\xa0._NEWLINE_Mentrestant, les seves tropes s\'atrinxeraren i esperaven l\'atac dels brit\xc3\xa0nics o la derrota sovi\xc3\xa8tica a Stalingrad. Rommel afeg\xc3\xad profunditat a les seves defenses creant com a m\xc3\xadnim dos cinturons de mines que estaven connectades a intervals per crear caixes que impedirien les penetracions enemigues i privarien als blindats brit\xc3\xa0nics d\'espai per maniobrar. El frontal de cada caixa estava lleugerament en poder dels llocs de combat, i la resta estava desocupada, per\xc3\xb2 sembrades de mines i trampes explosives. Aquests van ser coneguts com els Jardins del Diable. Les principals posicions defensives van ser constru\xc3\xafdes a uns 2 km per darrere del segon cintur\xc3\xb3 de mines. L\'Eix va sembrar prop de mig mili\xc3\xb3 de mines, majorit\xc3\xa0riament mines antitancs Teller, a m\xc3\xa9s d\'algunes mines antipersona menors (com la mina-S) (diverses d\'aquestes mines eren brit\xc3\xa0niques, capturades a Tobruk). Per tal d\'atraure els vehicles enemics als camps de mines, els italians arrossegaven un eix i pneum\xc3\xa0tics a trav\xc3\xa9s dels camps, usant una corda llarga per crear el que semblaven pistes ben usades._NEWLINE_Rommel estava preocupat no per no permetre als blindats brit\xc3\xa0nics a camp obert, car no disposava ni del nombre de forces ni el combustible necessari per combatre en una batalla de maniobra. Per tant, calia restringir la batalla a les seves zones defensaves i contraatacar sobre qualsevol avan\xc3\xa7 r\xc3\xa0pidament i vigorosament. Per tant, Rommel va endurir les seves l\xc3\xadnies d\'avan\xc3\xa7ada alternant les formacions d\'infanteria alemanyes i italianes. Donades les mesures de diversi\xc3\xb3 havien conf\xc3\xb3s l\'Eix sobre el punt possible de l\'atac, Rommel es va apartar de la seva pr\xc3\xa0ctica habitual de mantenir les seves tropes blindades en una \xc3\xbanica reserva concentrada i les divid\xc3\xad en un grup nord (divisions 15a Panzer i Littorio) i un grup sud (divisions 21a Panzer i Ariete), cadascun organitzat en grups de batalla per tal de poder realitzar una r\xc3\xa0pida intervenci\xc3\xb3 blindada all\xc3\xa0 on fos necessari i evitar que qualsevol penetraci\xc3\xb3 pogu\xc3\xa9s fer-se gran. L\'efecte, per\xc3\xb2, va ser que una proporci\xc3\xb3 significativa de la seva reserva blindada va ser dispersada i usada m\xc3\xa9s endavant. M\xc3\xa9s enrere, no obstant aix\xc3\xb2, Rommel tenia en reserva prop de la costa les divisions 90a Lleugera i la motoritzada Trieste. Rommel creia que quan arrib\xc3\xa9s l\'amena\xc3\xa7a principal, ell podria maniobrar les seves tropes m\xc3\xa9s r\xc3\xa0pidament que no pas del que els aliats podrien concentrar les seves defenses al centre de gravetat de la batalla. Per\xc3\xb2, havent concentrat les seves defenses, no podria moure de nou les seves forces a causa la falta de combustible.\n_START_SECTION_\nPrimera fase: La Irrupci\xc3\xb3 (23 \xe2\x80\x93 24 de novembre)\n_START_PARAGRAPH_\nAbans de la barrera de foc, la 24a brigada australiana realitz\xc3\xa0 una diversi\xc3\xb3, que va fer que la 15a divisi\xc3\xb3 Panzer fos sotmesa a un dur bombardeig durant uns minuts. Llavors, a les 21.40 h (horari d\'estiu egipci) del 23 d\'octubre, enmig d\'un vespre calmat i clar sota el cel net il\xc2\xb7luminat amb la lluna plena, s\'inici\xc3\xa0 l\'Operaci\xc3\xb3 Peu Lleuger amb un bombardeig de 1.000 canons (i que la creen\xc3\xa7a popular afirma que van disparar tots alhora). El pla de foc havia estat planejat amb molta cura, de manera que 882 canons de les bateries de camp i mitjanes convergirien al mateix temps a trav\xc3\xa9s d\'un front de 64\xe2\x80\xafkm. Despr\xc3\xa9s de vint minuts de bombardeig general, els canons dispararen cap a objectius de precisi\xc3\xb3 per donar suport a l\'avan\xc3\xa7 de la infanteria. El bombardeig continu\xc3\xa0 durant cinc hores i mitja, al final de les quals cadascun dels canons havia disparat uns 600 projectils._NEWLINE_Hi havia un motiu pel nom de l\'Operaci\xc3\xb3 Peu Lleuger: la infanteria havia d\'atacar en primer lloc. Moltes de les mines antitancs no serien activades pels soldats que corrien per damunt d\'elles car eren massa lleugers i no pesaven prou (d\'aqu\xc3\xad el nom). A mesura que la infanteria avan\xc3\xa7ava, els enginyers havien d\'obrir els camins per als tancs que vindrien a continuaci\xc3\xb3. Cada franja de terreny neta de mines era de 7,3 metres d\'ample, el suficient perqu\xc3\xa8 els tancs passessin en una \xc3\xbanica l\xc3\xadnia. Els enginyers havien de netejar una ruta de 8 km enmig dels Jardins del Diable. Era una missi\xc3\xb3 dif\xc3\xadcil que no s\'assol\xc3\xad donada l\'extraordin\xc3\xa0ria profunditat dels camps de mines. _NEWLINE_A les 22.00 h, les quatre divisions del XXX Cos comen\xc3\xa7aren a avan\xc3\xa7ar. L\'objectiu era una l\xc3\xadnia imagin\xc3\xa0ria al desert on estaven situades les defenses enemigues m\xc3\xa9s fortes. Un cop que la infanteria havia arribat als primers camps de mines, els netejadors de mines, incloent-hi les tropes del Cos de Reconeixement i els sapadors avan\xc3\xa7aren per obrir un passatge a les divisions blindades del X Cos. Els progressos van ser molt m\xc3\xa9s lents del que s\'havia previst, per\xc3\xb2 a les 02.00 h, els primers dels 500 tancs van poder avan\xc3\xa7ar. A les 04.00 h, els tancs d\'avan\xc3\xa7ada es trobaven als camps de mines, on van haver d\'alentir el seu avan\xc3\xa7 car la pols aixecada impedia la visibilitat, i els embussos de tr\xc3\xa0nsit van fer aturar els tancs._NEWLINE_Mentrestant, la 7a Divisi\xc3\xb3 Cuirassada (amb una brigada de la Fran\xc3\xa7a Lliure) del XIII Cos del tinent general Brian Horrocks estava fent un atac en finta des del sud. L\'atac principal buscava enfrontar-se amb la 21a Divisi\xc3\xb3 Panzer i la divisi\xc3\xb3 cuirassada italiana Ariete a Jebel Kalakh, mentre que els francesos, situats a l\'extrem occidental, havien d\'assegurar Qaret el Himeimat i la plana de Taqa. El flanc dret dels atacs havia d\'estar protegit per la 131a brigada d\'infanteria de la 44a Divisi\xc3\xb3. Per\xc3\xb2 l\'atac hagu\xc3\xa9 d\'enfrontar-se amb una dura resist\xc3\xa8ncia de la 185a Divisi\xc3\xb3 Aerotransportada Folgore i la brigada paracaigudista de Ramcke. Els camps de mines van resultar ser m\xc3\xa9s gruixuts del que s\'havia previst, i un constant foc defensiu impedia obrir passos a trav\xc3\xa9s d\'ells. A l\'albada del 24 d\'octubre, encara no s\'havia aconseguit obrir passos pel segon cintur\xc3\xb3 de mines per alliberar a les brigades lleugeres 22a i 4a en camp obert perqu\xc3\xa8 poguessin girar cap al nord contra la rereguarda de les posicions enemigues a 7 km a l\'oest de Deir el Munassib._NEWLINE_Encara m\xc3\xa9s al nord de la zona del front del XIII Cos, la 50a Divisi\xc3\xb3 d\'Infanteria aconseguia uns guanys de terreny limitats davant la decidida resist\xc3\xa8ncia de les divisions Pavia i Brescia, aix\xc3\xad com seccions de la Folgore. La 4a Divisi\xc3\xb3 d\'Infanteria \xc3\x8dndia, a l\'extrem esquerre del XXX Cos al tur\xc3\xb3 de Ruweisat, on realitz\xc3\xa0 un atac simulat i dues petites incursions per tal de desviar l\'atenci\xc3\xb3 del centre del front.\n_START_SECTION_\nSegona fase: L\'enderrocament (24 \xe2\x80\x93 25 de novembre)\n_START_PARAGRAPH_\nEl mat\xc3\xad del dissabte 24 d\'octubre va estar marcat pel desastre al Quarter General alemany. Els informes que havia rebut durant el mat\xc3\xad mostraven que els atacs havien tingut lloc en un ample front, per\xc3\xb2 que la penetraci\xc3\xb3 havia deixat de ser controlable per les unitats locals. El mateix general Stumme, substitut de Rommel, va anar al front per observar per si mateix la situaci\xc3\xb3, per\xc3\xb2 trobant-se ell mateix sota el foc enemic, va patir un atac de cor i va morir. El comandament pass\xc3\xa0 de manera temporal al Major-General Ritter von Thoma; per\xc3\xb2 Hitler decid\xc3\xad que Rommel havia de deixar el sanatori en qu\xc3\xa8 es trobava i tornar al nord d\'\xc3\x80frica. Rommel vol\xc3\xa0 cap a Roma el 25 d\'octubre per pressionar a l\'alt comandament itali\xc3\xa0 per m\xc3\xa9s combustible i munici\xc3\xb3, i d\'all\xc3\xa0 cap al nord d\'\xc3\x80frica per tornar a prendre el comandament del Panzerarmee Afrika aquella mateixa nit, que aquell mateix dia havia passat a anomenar-se Deutsch-Italienische Panzerarmee (Ex\xc3\xa8rcit Panzer Italoalemany)_NEWLINE_El reconeixement aeri a l\'alba mostr\xc3\xa0 pocs canvis en la disposici\xc3\xb3 de les tropes de l\'Eix, de manera que Montgomery don\xc3\xa0 les seves ordres del dia: s\'havia de completar la neteja el corredor nord i la divisi\xc3\xb3 neozelandesa, ajudada per la 10a cuirassada, havia de dirigir-se cap al sud des del tur\xc3\xb3 de Miteirya. La 9a australiana, al nord, havia de planificar una operaci\xc3\xb3 de destrucci\xc3\xb3 per a aquella nit, mentre que al sector sud, la 7a cuirassada havia de seguir intentant travessar els camps de mines amb l\'ajut, si era necessari, de la 44a divisi\xc3\xb3._NEWLINE_Durant el dia, hi va haver poca activitat, depenent tot de la neteja dels passos a trav\xc3\xa9s dels camps de mines. Els tancs van arribar a Oxalic, i durant tot el dia, l\'artilleria i la For\xc3\xa7a A\xc3\xa8ria del Desert Aliada, fent m\xc3\xa9s de mil sortides, van atacar les posicions enemigues per donar suport a la destrucci\xc3\xb3 de les forces enemigues._NEWLINE_Les unitats panzer van atacar la 51a divisi\xc3\xb3 Highland tot just despr\xc3\xa9s de sortir el sol, sent aturats als seus propis camions. A les 16.00 h, no havien progressat gaire. Al vespre, amb el Sol a l\'esquena, els tancs de la 15a Divisi\xc3\xb3 Panzer i la divisi\xc3\xb3 Litttorio van girar al pas Kidney per enfrontar-se a la 1a Divisi\xc3\xb3 Cuirassada brit\xc3\xa0nica en la primera gran batalla de tancs d\'El Alamein. Van participar uns 100 tancs, dels quals la meitat van ser destru\xc3\xafts, tot i que les posicions no van alterar-se._NEWLINE_Aquella nit, l\'amena\xc3\xa7a de la 10a Cuirassada des del tur\xc3\xb3 de Miteirya no va servir de res. La neteja de les mines al tur\xc3\xb3 va durar molt m\xc3\xa9s del que estava previst, i la seva unitat d\'avantguarda, la 8a Brigada Cuirassada, va ser sorpresa a les 22.00 h (hora 0) per un atac aeri i es va dispersar. Quan es van reorganitzar, ja anaven retardats respecte al programa previst i lluny de la barrera d\'artilleria. A l\'alba, la brigada estava a camp obert rebent un c\xc3\xa0stig considerable dels canons antitancs i els tancs camuflats. Mentrestant, la 24a Brigada Cuirassada havia aconseguit avan\xc3\xa7ar i inform\xc3\xa0 que a la matinada estarien a la l\xc3\xadnia Pierson, tot i que, confosos per la pols i la confusi\xc3\xb3 generalitzada, van errar en la seva posici\xc3\xb3 i van quedar curts._NEWLINE_L\'atac al sector del XIII Cos no va anar millor. La 131a brigada d\'infanteria de la 44a Divisi\xc3\xb3 va obrir un pas enmig de les mines, per\xc3\xb2 quan la 22a Brigada Cuirassada el travess\xc3\xa0, va rebre un foc intens i va haver de recular, amb 31 tancs destru\xc3\xafts._NEWLINE_L\'activitat a\xc3\xa8ria aliada d\'aquella nit se centr\xc3\xa0 en el grup cuirassat nord de Rommel, llan\xc3\xa7ant-los 135 tones de bombes. Per evitar una repetici\xc3\xb3 de l\'experi\xc3\xa8ncia de la 8a brigada cuirassada des de l\'aire, tamb\xc3\xa9 es van intensificar els atacs contra els camps d\'aviaci\xc3\xb3 de l\'Eix.\n_START_SECTION_\nDia D+2: diumenge, 25 de novembre\n_START_PARAGRAPH_\nLa primera amena\xc3\xa7a havia acabat pel diumenge. Els aliats havien avan\xc3\xa7at a trav\xc3\xa9s dels camps minats fent una incursi\xc3\xb3 a l\'oest de 10 km d\'ample i 8 km de fons. Ara estaven al cap de munt del tur\xc3\xb3 de Miteirya al sud-est, per\xc3\xb2 al mateix temps les tropes de l\'Eix estaven ben fortificades en la majoria de les seves posicions de batalla originals i la batalla es trobava en un punt mort. Montgomery decid\xc3\xad que l\'avan\xc3\xa7 cap al sud dels neozelandesos des del tur\xc3\xb3 de Mieirya seria massa cost\xc3\xb3s, decidint en canvi que el XXX Cos, mentre que es feia fort a Miteirya, atacaria cap al nord cap a la costa amb la 9a australiana. Mentrestant, la 1a divisi\xc3\xb3 cuirassada, a l\'esquerra dels australians, continuaria atacant cap a l\'oest i el nord-oest, i l\'activitat al sud dels fronts d\'ambd\xc3\xb3s cossos quedarien restringides a les patrulles. La batalla es concentraria a Kidney i a Tel el Eisa fins que s\'aconsegu\xc3\xads un trencament._NEWLINE_A primera hora del mat\xc3\xad, les tropes de l\'Eix llan\xc3\xa7aren diversos atacs usant les divisions 15a Panzer i Littorio. El Panzerarmee estava buscant una feblesa, per\xc3\xb2 sense \xc3\xa8xit. Quan el Sol es va pondre, la infanteria aliada pass\xc3\xa0 a l\'atac. Cap a mitjanit, la 51a divisi\xc3\xb3 llan\xc3\xa7\xc3\xa0 3 atacs, per\xc3\xb2 ning\xc3\xba sabia on estaven exactament. A continuaci\xc3\xb3 vingu\xc3\xa9 un pandem\xc3\xb2nium i una carnisseria, resultant amb la p\xc3\xa8rdua de 500 soldats aliats i quedant nom\xc3\xa9s un oficial entre els atacants._NEWLINE_Mentre que la 51a divisi\xc3\xb3 Highland operava a Kidney, els australians atacaven la Cota 29,  un punt d\'observaci\xc3\xb3 d\'artilleria de l\'Eix de 6 m d\'altura al sud-oest de Tel el Eisa, en una temptativa d\'envoltar el sortint costaner de l\'Eix on estava la 164a divisi\xc3\xb3 lleugera i un gran nombre d\'infanteria italiana. Aquesta era la nova amena\xc3\xa7a que Montgomery havia previst al mat\xc3\xad, i seria l\'escenari per a una cruenta batalla durant uns dies. La 26a brigada australiana va atacar a mitjanit, ajudada per l\'artilleria i per 30 tancs del 40\xc3\xa8 Regiment Reial de Tancs. Van capturar la posici\xc3\xb3 i a 240 presoners. Els combats van continuar en aquesta zona durant la setmana seg\xc3\xbcent, mentre que l\'Eix provava de recobrir el petit tur\xc3\xb3 que era vital per a la defensa._NEWLINE_Mentrestant, els bombardeigs nocturns de la for\xc3\xa7a a\xc3\xa8ria van llan\xc3\xa7ar 115 tones de bombes sobre els objectius del camp de batalla i 14 tones sobre la base de Stukas a Sidi Haneish, mentre que els caces nocturns patrullaven sobre la zona de batalla i les zones d\'aterratge d\'avan\xc3\xa7ada.\n_START_SECTION_\nDia D+3: dilluns, 26 de novembre\n_START_PARAGRAPH_\nQuan Rommel torn\xc3\xa0 al nord d\'\xc3\x80frica al vespre del 25 d\'octubre, avaluant immediatament l\'estat de la batalla. Les baixes, especialment al nord, eren particularment altes de resultes dels atacs aeris i l\'artilleria incessant. La divisi\xc3\xb3 Trento havia perdut la meitat de la seva infanteria i la major part de l\'artilleria; la 164a lleugera havia perdut dos batallons i les divisions Littorio i 15a Panzer havien mantingut a ratlla els cuirassats aliats, encara que a un preu molt alt. La major part de la resta de les unitats estaven molt afeblides, tots els homes tenien la meitat de les racions, un gran nombre estava malalt i tot l\'ex\xc3\xa8rcit de l\'Eix nom\xc3\xa9s tenia combustible per a 3 dies._NEWLINE_Rommel estava conven\xc3\xa7ut en aquells moments que l\'atac principal seria en el nord, i estava decidit a reconquerir la Cota 29. Orden\xc3\xa0 un contraatac contra la Cota 29 per part de les divisions 15a Panzer i 164a Lleugera i seccions del XX Cos itali\xc3\xa0, que havia de comen\xc3\xa7ar a les 15.00, per\xc3\xb2 que no va arribar a res pel dur bombardeig d\'artilleria i aeri al qual estaven sotmesos. Durant el dia tamb\xc3\xa9 comen\xc3\xa7\xc3\xa0 a moure les seves reserves cap on creia que seria el focus de la batalla: la 21a Panzer i la Ariete van moure\'s cap al nord durant la nit per refor\xc3\xa7ar la 15a Panzer, mentre que les divisions Littorio i 90a Lleugera a El Daba van rebre ordres per avan\xc3\xa7ar, mentre que la divisi\xc3\xb3 Trieste reb\xc3\xa9 l\'ordre de substituir-les. La 21a Panzer i la Ariete van fer lents progressos durant la nit, mentre que eren durament bombardejats._NEWLINE_Tot i aix\xc3\xb2, a Kidney, els brit\xc3\xa0nics no van poder prendre avantatge dels tancs perduts. Cada cop que intentaven avan\xc3\xa7ar eren aturats pel foc dels canons antitancs. L\'ofensiva aliada estava aturada. Churchill bramava, \xc3\xa9s realment impossible trobar un general que pugui guanyar una batalla?_NEWLINE_Per sort per als brit\xc3\xa0nics, els bombarders torpediners Beaufort del 42\xc3\xa8 Esquadr\xc3\xb3 de la RAF, adjuntats al 47\xc3\xa8 Esquadr\xc3\xb3, van enfonsar a Tobruk el petroler Proserpina, que era la darrera esperan\xc3\xa7a que l\'ex\xc3\xa8rcit de Rommel pogu\xc3\xa9s rebre combustible._NEWLINE_Montgomery estava preocupat perqu\xc3\xa8 l\'\xc3\xadmpetu de l\'ofensiva estava decaient. Per tant, decid\xc3\xad que durant els dos dies vinents, mentre que continuava el proc\xc3\xa9s de desgast, aprimaria la seva l\xc3\xadnia del front per crear una reserva amb la qual restaurar el seu impuls. La reserva inclo\xc3\xafa la divisi\xc3\xb3 neozelandesa (amb la 9a Brigada Cuirassada), i les divisions cuirassades 10a i 7a.\n_START_SECTION_\nDia D+5-6: dimecres i dijous 27 i 28 d\'octubre\n_START_PARAGRAPH_\nEl 28 d\'octubre les divisions panzer 15a i 21a van portar a terme un decidit atac sobre el front cobert pel X Cos, per\xc3\xb2 van ser aturats pel foc artiller, dels antitancs i dels tancs. Al vespre s\'aturaren per reagrupar-se i llan\xc3\xa7ar-se de nou a l\'atac, per\xc3\xb2 van ser bombardejats durant dues hores i mitja que evit\xc3\xa0 que formessin._NEWLINE_En aquest moment, Montgomery ja havia ordenat a les formacions del X Cos a la zona de Woodcok-Snipe que passessin a la defensa, mentre que enfocava l\'atac del seu ex\xc3\xa8rcit m\xc3\xa9s cap al nord. La nit del 28-29 d\'octubre, els australians van rebre l\'ordre de realitzar un segon atac. La 20a Brigada d\'Infanteria Australiana, amb el 40\xc3\xa8 Royal Tank Regiment de refor\xc3\xa7 es dirigiria al nord-oest des de la Cota 29 per formar una base per a la 26a Brigada d\'Infanteria Australiana, amb el 46\xc3\xa8 RTR en suport per atacar cap al nord-est cap a una posici\xc3\xb3 enemiga al sud de la via del tren coneguda com la "Thompson\'s Post", i d\'all\xc3\xa0 pel ferrocarril cap a la carretera de la costa, d\'on avan\xc3\xa7arien cap al sud-est per ocupar la rereguarda de les tropes de l\'Eix al sortint de la costa. Llavors, la 3a brigada llan\xc3\xa7aria un atac des del sud-est cap al sortint._NEWLINE_La 20a brigada captur\xc3\xa0 els seus objectius amb pocs problemes, per\xc3\xb2 les coses van ser m\xc3\xa9s dif\xc3\xadcils per a la 26a brigada. Donades les dist\xc3\xa0ncies a rec\xc3\xb3rrer, les tropes que es despla\xc3\xa7aven en els tancs Valentine del 46\xc3\xa8 regiment del Royal Tank i en els seus transports, van haver de desmuntar aviat a causa de les mines i dels canons antitancs. La infanteria i els blindats es van separar durant el combat posterior amb el 125\xc3\xa8 regiment panzer grenadier i un batall\xc3\xb3 del 7\xc3\xa8 regiment Bersaglieri enviat a refor\xc3\xa7ar el sector i l\'avan\xc3\xa7 s\'atur\xc3\xa0. Els australians van patir 200 baixes en aquest atac, i en general, van tenir 27 morts i 290 ferits._NEWLINE_Era clar que no hi havia suficients hores de foscor per reorganitzar-se, continuar l\'atac i veure com acabava, de manera que se suspengu\xc3\xa9 l\'operaci\xc3\xb3._NEWLINE_Els artillers antitancs italians havien lluitat ferotgement, i tots van morir durant l\'atac o de resultes de les ferides rebudes, a excepci\xc3\xb3 de 20 homes ferits que van ser capturats l\'endem\xc3\xa0 al mat\xc3\xad. En una placa dedicada als Bersaglieri, Rommel va escriure: El soldat alemany ha impressionat al m\xc3\xb3n. Per\xc3\xb2 el Bersagliere itali\xc3\xa0 ha impressionat al soldat alemany._NEWLINE_Al final del dia, els brit\xc3\xa0nics tenien 800 tancs operatius, mentre que l\'Eix nom\xc3\xa9s tenia 148 tancs alemanys i 187 d\'italians. Amb el petroler Luisiano enfonsat a la costa occidental de Gr\xc3\xa8cia per un torpede llan\xc3\xa7at des d\'un bombarder Wellington, Rommel declar\xc3\xa0 als seus comandants: ens ser\xc3\xa0 impossible retirar-nos de l\'enemic. No hi ha gasolina per a maniobrar. Nom\xc3\xa9s tenim una opci\xc3\xb3: \xc3\xa9s lluitar a El Alamein fins al final._NEWLINE_L\'actuaci\xc3\xb3 dels australians al sortint havia alertat a Montgomery que Rommel havia usat la seva reserva al front i que la seva pres\xc3\xa8ncia en aquell sector costaner suggeria que Rommel esperava que el proper gran atac de l\'ofensiva del Vuit\xc3\xa8 Ex\xc3\xa8rcit seria en aquell sector. Montgomery decid\xc3\xad que aquest tindria lloc m\xc3\xa9s al sud, en un punt del front situat a uns 4 km al sud de la Cota 29. L\'atac tindria lloc la nit del 31 d\'octubre / 1 de novembre, tan bon punt hagu\xc3\xa9s completat la reorganitzaci\xc3\xb3 de la seva l\xc3\xadnia del front per crear les reserves necess\xc3\xa0ries per a l\'ofensiva (tot i que finalment es pospos\xc3\xa0 24 hores). Per mantenir l\'atenci\xc3\xb3 de Rommel sobre el sector de la costa, Montgomery orden\xc3\xa0 que es reprengu\xc3\xa9s l\'operaci\xc3\xb3 de la divisi\xc3\xb3 australiana la nit del 30-31 d\'octubre.\n_START_SECTION_\nDia D+7-9: divendres a diumenge, 31 d\'octubre \xe2\x80\x93 1 de novembre\n_START_PARAGRAPH_\nDurant la nit del 30 d\'octubre van continuar els plans previs australians, amb el seu tercer intent per arribar a la carretera. Tot i que no s\'assoliren tots els objectius, al final de la nit s\'havien assentat a la carretera i a la via del tren, convertint en prec\xc3\xa0ria la posici\xc3\xb3 de l\'Eix al sortint. El 31 d\'octubre, Rommel form\xc3\xa0 un grup de batalla a partir de la 21a Divisi\xc3\xb3 Panzer i llan\xc3\xa7\xc3\xa0 4 atacs successius contra el "Thompson\'s Post". El combat va ser intens, arribant a la lluita cos a cos en diverses ocasions, per\xc3\xb2 no comport\xc3\xa0 guanys territorials per a l\'Eix. Entre els australians morts el 31 estava el Sergent William Kibby qui, per la seva hero\xc3\xafcitat mostrada des del 23 d\'octubre i fins a la seva mort atacant en solitari amb una metralladora, va ser condecorat amb la Creu Vict\xc3\xb2ria. El diumenge 1 de novembre, Rommel intent\xc3\xa0 desallotjar de nou als australians, per\xc3\xb2 la seva lluita brutal i desesperada va acabar en no res, llevat la p\xc3\xa8rdua d\'homes i equip. L\'\xc3\xbanica cosa que comport\xc3\xa0 va ser que les seves tropes van poder tornar a establir contacte amb el 125\xc3\xa8 Panzer Grenadier a la punta del sortint._NEWLINE_En aquells moments ja era obvi que Rommel havia perdut la batalla. La seva reserva de combustible seguia sent cr\xc3\xadtica: l\'1 de novembre, dos vaixells m\xc3\xa9s carregats amb combustible i munici\xc3\xb3, el Tripolino i el Ostia havien estat torpedinats i enfonsats des de l\'aire al nord-oest de Tobruk. La mancan\xc3\xa7a el va obligar a dependre m\xc3\xa9s encara del combustible que el mariscal Kesselring li feia arribar via a\xc3\xa8ria des de Creta, malgrat les restriccions imposades pel dur bombardeig a qu\xc3\xa8 estaven sotmesos els aeroports cretencs i els esfor\xc3\xa7os de la Desert Air Force per interceptar i abatre els avions de transport._NEWLINE_Rommel comen\xc3\xa7\xc3\xa0 a planejar la retirada, retirant-se fins a Fuka, a uns 80 km a l\'oest. Ir\xc3\xb2nicament, despr\xc3\xa9s que els alemanys haguessin comen\xc3\xa7at a retirar-se van arribar grans quantitats de combustible a Benghazi, per\xc3\xb2 poc d\'aquest combustible arrib\xc3\xa0 al front, un fet que provoc\xc3\xa0 que Kesselring intent\xc3\xa9s modificar lliurant-lo m\xc3\xa9s a prop dels combats.\n_START_SECTION_\nDia D+11: dimarts, 3 de novembre\n_START_PARAGRAPH_\nA les 20.30 h del 2 de novembre, Lumsden decid\xc3\xad que un esfor\xc3\xa7 m\xc3\xa9s del seu X Cos comportaria la destrucci\xc3\xb3 de la pantalla d\'artilleria del pas de Rahman, i orden\xc3\xa0 a la 7a Brigada Motoritzada que persegu\xc3\xads els camions en un front de 3 km al nord de Tell el Aqqaqir. Les brigades cuirassades 2a i 8a passarien enmig de la infanteria a una dist\xc3\xa0ncia d\'uns 5 km. El mat\xc3\xad del 3 de novembre, la 7a divisi\xc3\xb3 cuirassada passaria i giraria cap al nord dirigint-se cap a l\'estaci\xc3\xb3 ferrovi\xc3\xa0ria de Ghazal. La 7a Brigada Motoritzada inici\xc3\xa0 la marxa a la 1:15 del 3 de novembre, per\xc3\xb2 va rebre les seves ordres tard i no va poder recon\xc3\xa8ixer el terreny a la llum del dia. Aix\xc3\xb2, juntament amb una dura resist\xc3\xa8ncia, comportaren el frac\xc3\xa0s del seu atac. Com a conseq\xc3\xbc\xc3\xa8ncia, es modificaren les ordres per a les tropes cuirassades, i la 2a Brigada Cuirassada va haver d\'encarregar-se de donar suport al batall\xc3\xb3 d\'avantguarda de la 133a Brigada Lorried (el 2n King\'s Royal Rifle Corps ), i la 8a Brigada Blindada va haver de dirigir-se al sud-oest. Els combats van continuar durant el 3 de novembre, per\xc3\xb2 la 2a blindada va veure\'s aturada per seccions de l\'Afrika Korps i de la divisi\xc3\xb3 Littorio. M\xc3\xa9s al sud, la 8a brigada blindada va haver de recular davant d\'unitats antitancs ajudades pels tancs de la recentment arribada divisi\xc3\xb3 Ariete.\n_START_SECTION_\nDia D+12: divendres, 4 de novembre\n_START_PARAGRAPH_\nEl 4 de novembre, el pla del 8\xc3\xa8 Ex\xc3\xa8rcit per a la persecuci\xc3\xb3 va iniciar-se a l\'alba. No hi havia unitats de refresc disponibles, i per tant les divisions cuirassades 1a i 7a van haver de dirigir-se cap al nord per tal d\'esclafar les unitats d\'avan\xc3\xa7ada de l\'Eix i la 2a divisi\xc3\xb3 neozelandesa, amb dues brigades d\'infanteria muntades en camions i la 9a Cuirassada i la 4a Lleugera van haver de dirigir-se a l\'oest per pistes pel desert fins a l\'escarpa de Fuka, a uns 100 km de dist\xc3\xa0ncia. Els neozelandesos van tenir un mal inici perqu\xc3\xa8 les unitats que havien de participar-hi estaven disperses despr\xc3\xa9s dels recents combats i els va costar temps concentrar-se. Els passos a trav\xc3\xa9s dels camps de mines estaven congestionades i trencades, la qual cosa va retardar encara m\xc3\xa9s les coses. Al vespre, Freyberg havia reunit la seva for\xc3\xa7a a nom\xc3\xa9s 24 km a l\'oest de la pista de Rahman, tot i que la 9a Brigada Blindada encara estava a la pista, i la 6a Brigada neozelandesa encara es trobava m\xc3\xa9s endarrerida._NEWLINE_El pla perqu\xc3\xa8 la 1a i la 7a divisions cuirassades atrapessin la 90a Divisi\xc3\xb3 Lleugera tamb\xc3\xa9 tenia problemes. La 1a Blindada va trobar-se amb les restes de la 21a Panzer i va haver de passar la major part del dia fent-les retrocedir 13 km. Mentrestant, la 7a Blindada s\'enfrontava a la Ariete, que va acabar anihilada despr\xc3\xa9s d\'oferir una dura resist\xc3\xa8ncia._NEWLINE_Aquell dia, a m\xc3\xa9s de la divisi\xc3\xb3 Ariete, els aliats tamb\xc3\xa9 van destruir la divisi\xc3\xb3 Littorio i la motoritzada Trieste. La divisi\xc3\xb3 cuirassada Ariete, comandada pel General Francesco Arena va lluitar valentament: la r\xc3\xa0dio de Berl\xc3\xadn afirm\xc3\xa0 que en el seu sector els brit\xc3\xa0nics havien hagut de pagar la seva penetraci\xc3\xb3 amb enormes p\xc3\xa8rdues en homes i material. Els italians van lluitar fins al darrer home. El soldat Sid Martindale, del 1r batall\xc3\xb3 dels Argyll & Sutherland Highlanders, va escriure sobre la 25a divisi\xc3\xb3 d\'infanteria Bologna, que havien rebut tot el pes de l\'atac blindat brit\xc3\xa0nic: "Com m\xc3\xa9s avan\xc3\xa7\xc3\xa0vem m\xc3\xa9s ens adon\xc3\xa0vem que els italians no havien lluitat gaire despr\xc3\xa9s que oferissin una decidida resist\xc3\xa8ncia al nostre avan\xc3\xa7 inaturable i van comen\xc3\xa7ar a rendir-se als nostres soldats en massa. No hi havia molt a veure, per\xc3\xb2 avan\xc3\xa7\xc3\xa0vem a trav\xc3\xa9s d\'un munt de tancs italians cremats que havien estat destru\xc3\xafts pels nostres tancs. Jo mai no havia vist un camp de batalla abans, i el lloc amb tants morts era nauseabund". La Bologna i les restes de la Trento van intentar continuar maxar d\'El Alamein lluitant, i van marxar cap al desert sense aigua, menjar o transport, abans d\'haver-se de rendir exhausts i morint de deshidrataci\xc3\xb3. S\'inform\xc3\xa0 que el Coronel Dall\'Olio, comandant de la Bologna, es rend\xc3\xad dient "Hem deixat de disparar no perqu\xc3\xa8 ho vulguem, sin\xc3\xb3 perqu\xc3\xa8 hem usat tots els carregadors". En u acte simb\xc3\xb2lic de desafiament final, ning\xc3\xba de la Bologna va aixecar les mans. Harry Zinder, de la revista Time, advert\xc3\xad que els italians lluitaven millor del que s\'esperava d\'ells, i comenta que pels italians "Era una terrible decepci\xc3\xb3 pels seus aliats alemanys. Han lluitat b\xc3\xa9. Al sud, la famosa divisi\xc3\xb3 paracaigudista Folgore va lluitar fins al darrer carregador de munici\xc3\xb3. Dues divisions cuirassades i una motoritzada, que han estat situades enmig de les divisions alemanyes, van pensar c\xc3\xa0ndidament que se\'ls permetria retirar-se amb la 21a, la 15 i la 19a lleugera[sic] de Rommel. Per\xc3\xb2 fins i tot se\'ls neg\xc3\xa0 aix\xc3\xb2. Quan ja era obvi que Rommel tenia poques oportunitats de retenir res entre El Daba i la frontera, els seus Panzers es van dissoldre, desintegrar i van girar cua, deixant que els italians lluitessin a rereguarda."_NEWLINE_A darrera hora del mat\xc3\xad del 4 de novembre, Rommel s\'adon\xc3\xa0 que la seva situaci\xc3\xb3 era greu: la imatge a primera hora de la tarda del 4 era com segueix: unes poderoses forces cuirassades enemigues... han fet un forat de 20 km al nostre front, pel qual estan penetrant grans cossos de tancs dirigint-se cap a l\'oest. Com a resultat de tot aix\xc3\xb2, les nostres tropes al nord estan amena\xc3\xa7ades en quedar encerclades per formacions enemigues que s\xc3\xb3n fins a 20 vegades superiors en nombre de tancs... No tenim reserves, i tots els homes i armes disponibles han sigut posats al front. I ara ha arribat, all\xc3\xb2 pel que hem fet tot el possible per evitar \xe2\x80\x93 el nostre front trencat i un enemic totalment motoritzat atacant la nostra rereguarda. Les ordres superiors ja no compten per m\xc3\xa9s. Hem de salvar tot all\xc3\xb2 que es pugui salvar"._NEWLINE_Rommel telegrafi\xc3\xa0 a Hitler per demanar autoritzaci\xc3\xb3 per retirar-se fins a Fuka. Von Thoma va ser capturat, i arribaven informes conforme les divisions Ariete i Trento havien quedat rodejades. A les 17.30 h, incapa\xc3\xa7 d\'esperar m\xc3\xa9s una resposta de Hitler, Rommel don\xc3\xa0 les ordres per retirar-se._NEWLINE_A causa del transport insuficient, la majoria de les formacions italianes d\'infanteria van ser abandonades a la seva sort. Qualsevol oportunitat de treure-les d\'all\xc3\xa0 mitjan\xc3\xa7ant un moviment anterior va ser impossibilitada per la insist\xc3\xa8ncia dels dictadors que Rommel mantingu\xc3\xa9s el terreny, obligant-lo a mantenir les unitats italianes sense motoritzar al front fins que va ser massa tard._NEWLINE_Per tal d\'aprofundir amb els \xc3\xa8xits dels blindats, la 1a Divisi\xc3\xb3 Cuirassada va ser dirigida cap a El Daba, a uns 25 km de la costa, i la 7a Blindada vap a Galal, a uns altres 25 km a l\'oest pel ferrocarril. Mentrestant, el grup neozeland\xc3\xa8s esperava assolir el seu objectiu a mig mat\xc3\xad del 5 de novembre, per\xc3\xb2 va ser aturat pel foc d\'obusos quan s\'obriren pas pel que va acabar resultant un camp de mines fals, i la 15a Panzer va aconseguir arribar-hi abans.\n_START_SECTION_\nDia D+13: dissabte, 5 de novembre\n_START_PARAGRAPH_\nMontgomery s\'adon\xc3\xa0 que per tal d\'acabar amb l\'enemic necessitaria penetrar encara m\xc3\xa9s amb els blindats. La 7a Cuirassada va haver de travessar el camp per interceptar-los a la carretera de la costa a Sidi Haneish, a uns 100 km a l\'oest de la pista de Rahman, mentre que la 1a Cuirassada, en aquells moments a l\'oest d\'El Dada, hauria de fer un gran rodeig pel desert fins a Bir Khalda, a uns 130 km a l\'oest de la pista de Rahman, en preparaci\xc3\xb3 a pujar i tallar la carretera de Mersa Matruh. Cap dels dos moviments es resolgu\xc3\xa9 amb \xc3\xa8xit. A la 7a Cuirassada li van faltar 32 km per arribar al seu objectiu; i la 1a Cuirassada decid\xc3\xad recuperar el temps amb una marxa nocturna, per\xc3\xb2 en la foscor, els blindats es van separar dels seus vehicles de suport, i com a conseq\xc3\xbc\xc3\xa8ncia es van quedar sense combustible el 6 de novembre, a nom\xc3\xa9s 25 km de Bir Khalda._NEWLINE_La for\xc3\xa7a a\xc3\xa8ria segu\xc3\xad volant per donar-los suport, per\xc3\xb2 a causa de l\'\xc3\xa0mplia punta de llan\xc3\xa7a de diverses unitats del X Cos els va ser dif\xc3\xadcil establir zones de demarcaci\xc3\xb3 per bombardejar en les quals s\'assum\xc3\xads que qualsevol vehicle o soldat que hi trobessin eren enemics i se\'ls podia atacar lliurement.\n_START_SECTION_\nDia D+14: diumenge, 6 de novembre\n_START_PARAGRAPH_\nA les 11.00 h del 6 d\'octubre, els vehicles B Echelon comen\xc3\xa7aren a tornar a connectar amb la 1a Divisi\xc3\xb3 Blindada, per\xc3\xb2 nom\xc3\xa9s aconseguiren carregar combustible dos dels regiments blindats, que marxaren de cop amb l\'esperan\xc3\xa7a d\'arribar a temps per tallar la retirada a l\'enemic. Tot i aix\xc3\xb2, tornaren a quedar-se sense combustible de nou a nom\xc3\xa9s 48 km al sud-oest de Mersa Matruh. Al vespre del 5 de novembre un comboi de combustible sort\xc3\xad des d\'El Alamein per\xc3\xb2 el seu avan\xc3\xa7 va ser lent perqu\xc3\xa8 els camions anaven molt plens. A migdia del 6, va comen\xc3\xa7ar a ploure i l\'avan\xc3\xa7 es va alentir encara m\xc3\xa9s, quan encara es trobaven a 65 km del punt de trobada previst amb els vehicles de suport de la 1a Blindada._NEWLINE_El mat\xc3\xad del 6 de novembre, la 2a divisi\xc3\xb3 neozelandesa avan\xc3\xa7\xc3\xa0 cap a Sidi Haneish, mentre que la 8a brigada blindada es movia cap a l\'oest des de Galal per ocupar els camps d\'aviaci\xc3\xb3 de Fuka. A uns 25 km al sud-oest de Sidi Haneish, la 7a Divisi\xc3\xb3 Blindada s\'havia llan\xc3\xa7at sobre la 21a Panzer i el Grup de Reconeixement Voss. Va haver-hi diversos combats durant el dia, durant els quals la 21 Panzer va perdre 16 tancs i nombrosos canons, escapant per poc del setge._NEWLINE_Un cop m\xc3\xa9s la for\xc3\xa7a a\xc3\xa8ria va tenir problemes per identificar els objectius, per\xc3\xb2 durant el dia, els bombarders pesats americans van atacar Tobruk, enfonsant el Etiopia (2.153 tones), i despr\xc3\xa9s van atacar Benghazi, enfonsant el Mars i incendiant el petroler Portofino (6.424 tones) .\n_START_SECTION_\nDies D+15-18: dissabte 7 a dimecres 11 de novembre\n_START_PARAGRAPH_\nEl 7 de novembre, les pobres condicions del terreny despr\xc3\xa9s de la pluja i la manca de combustible van fer que la 1a i la 7a divisions cuirassades haguessin d\'estar aturades. La 10a divisi\xc3\xb3 cuirassada, amb l\'avantatge d\'avan\xc3\xa7ar per la carretera de la costa i amb combustible de sobres va llan\xc3\xa7ar els seus tancs cap a Mersa Matruh mentre que la seva infanteria avan\xc3\xa7ava cap a la carretera a l\'oest de Galal. _NEWLINE_Rommel intent\xc3\xa0 portar a terme una acci\xc3\xb3 de retar a Sidi Barrani, a uns 130 km a l\'oest de Matruj, per tal de donat temps a les seves forces en retirada per travessar el coll d\'ampolla pels passos de Halfya i Sollum. Les darreres rereguardes van abandonar Matruj la nit del 7/8 de novembre per\xc3\xb2 nom\xc3\xa9s van poder-lo mantenir fins al vespre del dia 9. Al vespre del 10, la divisi\xc3\xb3 neozelandesa, dirigint-se cap a Sollum, tenia la 4a brigada lleugera a peu del pas de Halfya, mentre que la 7a Divisi\xc3\xb3 Blindada estava fent un altre rodeig per capturar Fort Capuzzo i Sidi Azeiz. El mat\xc3\xad de l\'11 de novembre, la 5a brigada d\'infanteria neozelandesa tanc\xc3\xa0 el pas capturant 600 presoners italians._NEWLINE_Al final del dia 11, la frontera eg\xc3\xadpcia estava neta, per\xc3\xb2 Montgomery va ser for\xc3\xa7at a ordenar que continu\xc3\xa9s la persecuci\xc3\xb3 amb els vehicles blindats i l\'artilleria, donada la dificultat de portar subministraments a grans formacions a l\'oest de Bardia fins que poguessin posar-se al dia les infraestructures de subministraments.\n_START_SECTION_\nDespr\xc3\xa9s de la batalla\n_START_PARAGRAPH_\nUn cop m\xc3\xa9s, l\'Eix va portar a terme una retirada combatent fins a El Agheila. Dos cops abans, a inicis de 1941 i a inicis de 1942, les tropes Aliades havien avan\xc3\xa7at fins a El Agheila, per\xc3\xb2 no m\xc3\xa9s enll\xc3\xa0. En la primera ocasi\xc3\xb3, l\'ofensiva de Wavell de 1940 havia fracassat quan les seves l\xc3\xadnies de subministrament s\'estiraren massa, van intervenir decisions pol\xc3\xadtiques per retirar tropes per lluitar a Gr\xc3\xa8cia i a l\'\xc3\x80frica Oriental, mentre que els seus enemics eren refor\xc3\xa7ats amb l\'Afrika Korps. El 1941, les tropes d\'Auchinleck i de Ritchie van arribar de nou a El Aghelia, per\xc3\xb2 de nou tenien superexteses les seves l\xc3\xadnies de subministrament, a m\xc3\xa9s de tenir les seves formacions exhaustes i van a haver de recular. En aquesta ocasi\xc3\xb3, van ser les tropes de Rommel les que es van trobar amb pocs refor\xc3\xa7os, mentre que Montgomery havia insistit en la q\xc3\xbcesti\xc3\xb3 de com crear les l\xc3\xadnies de subministrament necess\xc3\xa0ries per portar les 2.400 tones di\xc3\xa0ries de material que el 8\xc3\xa8 Ex\xc3\xa8rcit necessitaria cada dia._NEWLINE_Els Aliats van aconseguir capturar una gran quantitat de material i equipament per reparar la infraestructura de transport malmesa. Aix\xc3\xb2 s\'aconsegu\xc3\xad amb tant d\'\xc3\xa8xit que la l\xc3\xadnia ferrovi\xc3\xa0ria entre El Alamein i Fort Capuzzo, malgrat haver estat malmesa en m\xc3\xa9s de 200 llocs diferents, va ser r\xc3\xa0pidament posada en servei, transportant 133.000 tones de subministraments en el mes posterior a l\'arribada del Vuit\xc3\xa8 Ex\xc3\xa8rcit a Capuzzo. El port de Benghasi descarregava 3.000 tones al dia a finals de desembre quan es pensava que, despr\xc3\xa9s de dos anys de destrucci\xc3\xb3, la seva m\xc3\xa0xima capacitat seria nom\xc3\xa9s de 800 tones._NEWLINE_Conscient dels anteriors contraatacs exitosos de Rommel des d\'El Aghelia, Montgomery s\'atura durant 3 setmanes per concentrar totes les seves forces i preparar l\'assalt amb molta cura. L\'11 de desembre, Montgomery llan\xc3\xa7\xc3\xa0 la 51a divisi\xc3\xb3 Highland per la l\xc3\xadnia de la costa amb la 7a divisi\xc3\xb3 cuirassada a la seva esquerra. El 12 de desembre, la 2a divisi\xc3\xb3 neozelandesa comen\xc3\xa7\xc3\xa0 un profund moviment pel flanc de Rommel per tal de tallar la carretera de la costa a la seva rereguarda i aix\xc3\xad tallar-los la retirada. La divisi\xc3\xb3 Highland va quedar molt danyada a causa de les defenses ben dissenyades, mentre que la 7a Cuirassada va trobar-se amb una feble resist\xc3\xa8ncia del Grup de Combat Ariete (les restes de la divisi\xc3\xb3 cuirassada Ariete)._NEWLINE_L\'\xc3\xa8xercit de Rommel havia perdut uns 75.000 homes, un miler de canons i uns 500 tancs, i li calia temps per reformar-se, de manera que decid\xc3\xad reunir totes les forces que li quedaven i retirar-se. El 15 de desembre, els neozelandesos havien arribat a la carretera de la costa, per\xc3\xb2 el terreny dur va permetre a Rommel dividir les seves forces en unitats menors i retirar-se fora de la carretera entre els forats existents entre les posicions neozelandeses._NEWLINE_Rommel port\xc3\xa0 a terme una retirada de llibre, destruint tot l\'equipament i les infraestructures que anava deixant enrere i dificultant l\'avan\xc3\xa7 enemic mitjan\xc3\xa7ant mines i trampes. El 8\xc3\xa8 Ex\xc3\xa8rcit arrib\xc3\xa0 a Sirte el 25 de desembre, per\xc3\xb2 a l\'oest de la ciutat van haver d\'aturar-se un cop m\xc3\xa9s per consolidar les seves forces abans d\'enfrontar-se a la l\xc3\xadnia defensiva que Rommel havia creat a Wadi Zemzem, prop de Buerat, a uns 370 km a l\'est de Tr\xc3\xadpoli. Rommel, preocupat perqu\xc3\xa8 el seu ex\xc3\xa8rcit podia trobar-se completament envoltat i destru\xc3\xaft si s\'aturava per fer front al 8\xc3\xa8 Ex\xc3\xa8rcit va enviar, amb perm\xc3\xads del mariscal Bastico, una petici\xc3\xb3 al Comando Supremo a Roma per retirar-se fins a Tun\xc3\xadsia, on el terreny era molt millor per portar a terme una acci\xc3\xb3 defensiva i on podria enlla\xc3\xa7ar amb les tropes de l\'Eix que feien front all\xc3\xa0 als desembarcaments de l\'operaci\xc3\xb3 Torxa. Per\xc3\xb2 la resposta que Mussolini li envi\xc3\xa0 el 19 de desembre va ser que el Panzerarmee havia de resistir fins al darrer home a Buerat.\n_START_SECTION_\nTr\xc3\xadpoli cau en mans del Vuit\xc3\xa8 Ex\xc3\xa8rcit\n_START_PARAGRAPH_\nEl 15 de gener de 1943, el general Montgomery llan\xc3\xa7\xc3\xa0 la 51a divisi\xc3\xb3 Highland contra les defenses de Rommel, mentre que enviava la 2a neozelandesa i la 7a cuirassada contra el flanc interior de la l\xc3\xadnia de l\'Eix. Afeblit per la marxa de la 21a Divisi\xc3\xb3 Panzer cap a Tun\xc3\xadsia per enfortir el 5. Panzerarmee de von Arnim, de nou Rommel es va veure obligat a retirar-se lluitant. Tr\xc3\xadpoli, a uns 250 km a l\'oest, i amb les seves grans instal\xc2\xb7lacions portu\xc3\xa0ries, va ser conquerit el 23 de gener, mentre que Rommel continuava retirant-se fins a les defenses constru\xc3\xafdes pels francesos al sud de Tun\xc3\xadsia, la L\xc3\xadnia Mareth.\n_START_SECTION_\nRommel enlla\xc3\xa7a amb von Arnim a Tun\xc3\xadsia\n_START_PARAGRAPH_\nEn aquesta ocasi\xc3\xb3, Rommel estava en contacte amb el 5. Panzerarmee de Hans-J\xc3\xbcrgen von Arnim, que estava lluitant a la campanya de Tun\xc3\xadsia contra el Primer Ex\xc3\xa8rcit brit\xc3\xa0nic al nord de Tun\xc3\xadsia des de poc despr\xc3\xa9s de l\'operaci\xc3\xb3 Torxa de la tardor anterior. Hitler estava decidit a mantenir Tun\xc3\xadsia, i finalment Rommel va comen\xc3\xa7ar a rebre homes i material. En aquells moments, l\'Eix havia d\'encarar la guerra al nord d\'\xc3\x80frica com una guerra de dos fronts, amb el 8\xc3\xa8 Ex\xc3\xa8rcit apropant-se des de l\'est i els brit\xc3\xa0nics, francesos i americans del 1r Ex\xc3\xa8rcit des de l\'oest. L\'ex\xc3\xa8rcit germanoitali\xc3\xa0 de Rommel va ser redissenyat com a Primer Ex\xc3\xa8rcit itali\xc3\xa0, sota el comandament del General Giovanni Messe, mentre que Rommel assumia el comandament del nou Grup d\'Ex\xc3\xa8rcits \xc3\x80frica, responsable d\'ambd\xc3\xb3s fronts.\n_START_SECTION_\nFormaci\xc3\xb3 del 18\xc3\xa8 Grup d\'Ex\xc3\xa8rcits a les ordres d\'Alexander\n_START_PARAGRAPH_\nDe manera semblant a l\'Eix, els aliats tamb\xc3\xa9 reorganitzaren les seves forces, formant el 18\xc3\xa8 Grup d\'Ex\xc3\xa8rcits amb el general Harold Alexander al capdavant. No obstant aix\xc3\xb2, l\'esperan\xc3\xa7a de concloure r\xc3\xa0pidament la campanya contra l\'Eix es va esvair despr\xc3\xa9s de la batalla del Pas de Kasserine, durant la segona meitat de febrer, quan Rommel caus\xc3\xa0 grans danys al novell II Cos americ\xc3\xa0 i destru\xc3\xad les seves possibilitats d\'avan\xc3\xa7ar r\xc3\xa0pidament cap a l\'est per tallar la l\xc3\xadnia de subministraments del 1r Ex\xc3\xa8rcit itali\xc3\xa0 des de Tun\xc3\xadsia i deixar-lo a\xc3\xafllat de les forces de von Arnim al nord.\n_START_SECTION_\nSignificat\n_START_PARAGRAPH_\nEl Alamein va ser una significada vict\xc3\xb2ria Aliada i la m\xc3\xa9s decisiva a l\'\xc3\x80frica respecte a tancar un front de guerra, tot i que Rommel no va perdre l\'esperan\xc3\xa7a fins al final de la Campanya de Tun\xc3\xadsia. Despr\xc3\xa9s de 3 anys, el teatre afric\xc3\xa0 quedava net de les tropes de l\'Eix i els aliats podien mirar cap a la riba nord de la Mediterr\xc3\xa0nia.'